Deir an SDLP nach ionann an chomhairle atá Sinn Féin a thabhairt
do dhaoine ar an dá thaobh den teorainn maidir le táillí ar sheirbhísí a íoc.
Sa bPoblacht tá Sinn Féin ag moladh do dhaoine gan an muirear teaghlaigh a íoc
ach tá muirear dá leithéid i bhfeidhm i dTuaisceart Éireann,
áit a bhfuil siad i gcumhacht.
Dhiúltaigh Sinn Féin aon urlabhraí i dTuaisceart Éireann
a chur ar fáil le labhairt ar an ábhar.
Íocann gach teach i dTuaisceart Éireann ráta teaghlaigh
nó cáin mhaoine achan bhliain agus úsáidtear an t-airgead
le maoiniú a dhéanamh ar sheirbhísí áitiúla agus réigiúnacha.
Tá an ráta anseo bunaithe ar luach an tí, mar shampla,
an teach seo ina bhfuil cúig sheomra leapa
agus ar fiú dhá chéad seachtó cúig míle punt é;
íocann na húinéirí ráta de os cionn dhá mhíle punt achan bhliain.
Tá dhá pháirt sa mhuirear seo, ráta réigiúnach
a leagann feidhmeannacht Stormont amach ar bhonn bliantúil
le híoc as bóithre, séarachas, oideachas agus araile
agus ráta a leagann an chomhairle áitiúil síos
le híoc as áiseanna fóillíochta, bainistiú dramhaíola agus a leithéid.
Tá Sinn Féin i gcoinne an mhuirir teaghlaigh sa Phoblacht
agus tá siad i rialtas anseo
agus ag cur i bhfeidhm na dtáillí tí ar an taobh seo den teorainn.
Dúirt an páirtí inniu nach mbeidh siad sásta
aon bhall tofa ón Tuaisceart a chur ar fáil inniu ar an ábhar seo,
siocair a dúirt urlabhraí ón pháirtí
nach bhfuil aon chomparáid idir na táillí ar dhá thaobh na teorann.
Tá muintir Shinn Féin anseo, comhairleoirí agus na baill tionóil anseo,
tá siad sásta go leor go bhfuil rátaí ann agus go n-íocfaidh daoine iad.
Ach is cosúil nach bhfuil siad sásta é sin a mholadh sa taobh ó dheas den tír,
so, tá cineál contrárthachta ann ansin ceart go leor.
Agus spriocdháta an mhuirir theaghlaigh ag druidim linn
cuirfear billí rátaí amach chuig gach teach ar an taobh seo den teorainn
ag deireadh na seachtaine seo
ach ní dócha go mbeidh aon cheist fá íocaíochtaí a dhéanamh anseo.
Áine Ní Ghallchóir, nuacht TG4, i mBéal Feirste.